Magic Johnson

Keskkool

Magicul oli 9 venda ja õde. Ta isa töötas General Motorsis, ema töötas koolis. Väike Earvin veetis aega tänavanurkadel lauldes, lootes sellega raha teenida.
Kuid talle meeldis ka juba põnnist peale mängida korvpalli. Tavaliselt oli väike Earvin juba kell pool 8 palliplatsil ja harjutas. Ta ise on selle kohta öelnud: "Ma harjutasin iga päev. Ma põrgatasin ja triblasin poodi, põrgatades palli parema käega, tagasi tulles tegin ma seda vasaku käega. Ma isegi magasin oma korvpalliga!"
Earvin käis 1974–1977 Lansing Everetti keskkoolis ning valiti 1976 ja 1977 USA keskkoolikorvpallurite sümboolsesse koondisse.
Juba keskkoolis sai ta hüüdnimeks Magic, esmakordselt siis, kui ta ühes mängus viskas 36 punkti, hankis 16 lauda ja andis 16 söötu (tema ema arvas, et see hüüdnimi on ülepingutatud). Hooajal võideti 27 mängu 1 kaotuse juures. Keskmiselt viskas Magic 28.8 punkti ja hankis 16.8 lauda.

Ülikool

Johnson tahtis ülikooli oma kodule veidi lähemale kui Everett oli; niisiis otsustas minna ta Michigani Ülikooli. Ta käis seal 1977–1979.
Juba tema esimene hooaeg oli üpris hea: keskmiselt 17,0 punkti, 7,9 lauda ja 7,4 söötu mängus. Kokku võideti 25 mängu ja kaotati 5. Ülikooli koondises tuli ta 1979 NCAA meistriks. 1978 ja 1979 valiti ta USA ülikoolikorvpallurite sümboolsesse koondisse. 1979 lõi ta finaalis ka NBA tulevast superstaari Larry Birdi. Magicu ja Birdi vaheline NCAA "võitlus" on läbi aegade kõige vaadatum ülikoolifinaalidest.
1992 valiti Magic Johnson Michigani Ülikooli kuulsuste halli.

NBA

Magic Johnson valiti 1979. aasta draftis esimese valikuna. Kogu oma NBA-karjääri mängis ta Los Angeles Lakersis: 1979–1991 ja 1995–1996. Tegevsportlasena oli ta 207 cm pikk ning kaalus 116 kg. Ta oli üks kõige pikemaid tagamängijaid, kes on NBA-s mänginud.
Ta tuli viis korda NBA meistriks: 1980, 1982, 1985, 1987 ja 1988. NBA finaalis mängis ta 9 korda. 1992. aastal tuli ta ka olümpiavõitjaks. Ta on NBA läbi aegade parim karjääri jooksul keskmiselt antud resultatiivsete söötude osas (11,2) ja play-offides antud resultatiivsete söötude osas (2346). 1981. ja 1982. aastal oli ta NBA-s kõige rohkem vaheltlõikeid teinud mängija, vastavalt 3,43 ja 2,67.
Kokku viskas ta 906 mängus 17 707 punkti (keskmiselt 19,5), andis 10141 söötu (keskmiselt 11,2) ja võttis maha 6559 lauda (keskmiselt 7,2).
Kolm korda (1987, 1988 ja 1990) valiti ta NBA kõige väärtuslikumaks mängijaks ja kolm korda (1980, 1982 ja 1987) NBA finaalide väärtuslikemaks mängijaks. 12 korda valiti ta NBA tähtede mängu, 9 korda NBA sümboolsesse koondisse. Kaks korda (1990 ja 1992) valiti ta NBA tähtede mängu väärtuslikemaks mängijaks.
Aasta uustulnukaks valiti Larry Bird Boston Celticsist, kuid NBA meistriks tuli Lakers. Lakers sai 60 võitu ja 22 kaotust. Johnson mängis esimesel hooajal 77 mängu ning ta keskmised näitajad oli 18,0 punkti, 7,7 lauda, 7,3 resultatiivset söötu.
Tänu temale võeti jälle kasutusele termin triple-double, mida ei kasutatud pikka aega, kuna pärast Oscar Robertsoni ei mänginud liigas nii head tagamängijat, kes oleks igal hooajal suutnud 5–10 triple-double'it teha.
1982. aastal oli Magicul konflikt peatreeneriga mängustiili pärast. Magic Johnson palus end võidetud mängu järel müüa, kuid klubi juhtkond otsustas hoopis treeneri vallandada. Tema asemele tuli senine abitreener Pat Riley.
1984. aasta finaalides viskas Kareem Abdul-Jabbar 40 punkti, kuid sellest ei piisanud, et võita Larry Birdi klubi Bostonit. Bird oli juba 3 korda valitud NBA väärtuslikemaks mängijaks, Johnson mitte kordagi. Järgmise nelja aastaga võitis Lakers aga 3 meistritiitlit. Siis valiti ka Johnson 3 korda MVP-ks.
Hooajal 1986–1987 avastati Kareem Abdul-Jabbaril silmavigastus ja Magic pidi tema asemel punkte viskama. Ta viskaski tol hooajal keskmiselt 23,9 punkti mängus, mis jäi ta karjääri parimaks.
Hooajal 1991–92 avastati Magicul HI-viirus ja ta oli sunnitud NBA-st teiste turvalisuse nimel lahkuma. Tänapäeval usutakse, et HI-viirusekandja ei ole kaasmängijatele ohtlik. Hoolimata sellest mängis ta kaasa Barcelona olümpiamängudel Dream Teami koosseisus.
1995–96 hooaja mängis ta jälle NBAs. Ta lubati tagasi, sest tal enam ei olnud HI-viirust. Mis põhjusel viirus tema organismist kadus, ei ole teada. Tol hooajal viis ta Lakersi play-offi, kuid nad ei saanud kaugemale esimesest ringist.
Tema isiklikud rekordid olid NBA-s 46 punkti (Sacramento Kingsi vastu 1987), 18 lauapalli, 24 resultatiivset söötu (2 korda), 9 vaheltlõiget ja 5 blokeeringut.